b'\n_START_ARTICLE_\nAtentat u Zagrebu 23. listopada 2008.\n_START_PARAGRAPH_\nAtentat u Zagrebu 23. listopada 2008., bio je atentat na Ivu Pukani\xc4\x87a, glavnoga urednika tjednika Nacionala i Niku Franji\xc4\x87a, direktora Nacionalova marketinga.\n_START_SECTION_\nAtentat\n_START_PARAGRAPH_\n23. listopada 2008. godine, u 18,22 po lokalnom vremenu, u centru glavnoga hrvatskoga grada Zagreba izvr\xc5\xa1en je atentat na novinara Ivu Pukani\xc4\x87a, glavnoga urednika Nacionala i Niku Franji\xc4\x87a, direktora Nacionalova marketinga. Ubijeni su auto-bombom u ulici Staroj Vla\xc5\xa1koj, kod sjedi\xc5\xa1ta Nacionala, dvije ulice isto\xc4\x8dno od Trga bana Jela\xc4\x8di\xc4\x87a. Mediji su atentat okarakterizirali kao teroristi\xc4\x8dki \xc4\x8din._NEWLINE_Netom prije doga\xc4\x91aja Pukani\xc4\x87 je s Nikom Franji\xc4\x87em, direktorom Nacionalova marketinga, u\xc5\xa1ao u svoj Lexus. Odmah zatim eksplodirala je bomba u kontejneru pokraj auta. \xc4\x8cim se pojavila na mjestu zlo\xc4\x8dina, policija je blokirala promet oko Stare Vla\xc5\xa1ke i obli\xc5\xbenjeg Langovog trga s namjerom sprje\xc4\x8davanja uboji\xc4\x8dinog bijega, no bez uspjeha._NEWLINE_Mogu\xc4\x87i sumnjivac bio je uo\xc4\x8den netom nakon eksplozije. Policija je izvijestila da je bio u ranim tridesetim godinama, nosio \xc5\xa1iltericu i da je bje\xc5\xbeao ne obaziru\xc4\x87i se na promet._NEWLINE_Za njihovo ubojsto pravomo\xc4\x87no su odlukom Vrhovnoga suda 14. sije\xc4\x8dnja 2013. godine osu\xc4\x91eni \xc5\xbdeljko Milovanovi\xc4\x87 (na 40 godina), Robert Matani\xc4\x87 (na 35 godina), Bojan Guduri\xc4\x87 (na 33 godine), Slobodan \xc4\x90urovi\xc4\x87 (na 25 godina) a jo\xc5\xa1 ranije Luka Matani\xc4\x87 (na 16 godina) i Amir Mafalani (na 16 godina).'